Buitebioskoop: Dis weer tyd vir fliek en piekniek! | Maroela Media
Maroela Media en attooh! is uit ons vel van blydskap om jou te vertel dat jy hierdie jaar weer saam ons die nostalgie van ŉ inryteater – met ŉ bietjie van ŉ kinkel – kan herleef. Kom sprei jou piekniekkombers uit, geniet goeie musiek en kyk drie Afrikaanse flieks saam met ons by die Buitebioskoop!
Die Buitebioskoop vind vanjaar plaas op 16 September in die Botaniese Tuin, Pretoria. Sodra die son so om 18:00 se kant sak, skop ons af met die kinderproduksie Khumba in Afrikaans om seker te maak die kleiner outjies deel in die pret. Daarna kyk ons Nul is nie niks nie – ŉ heerlike gesinsfliek met mooi waardes, ŉ goeie skeut aksie en ŉ hartroerende storie. Ons sluit die aand af met ons laataandfliek, Die Rebellie van Lafras Verwey, vir die ernstige fliekgangers. Ons sal sorg dat daar koffie is om jou warm te hou terwyl jy dié swaargewig Afrikaanse film geniet. Bring gerus vir die kinders ŉ ekstra kombers en kussing saam sodat hulle deur die laataandfilm kan slaap.
Die skerm wat vir die Buitebioskoop ingespan word, is 14 m wyd en drie verdiepings hoog. Dit laat jou voel of jy in die teater sit, maar met dieselfde nostalgie en atmosfeer van ŉ inryteater.
Kom sommer vroegmiddag al en kry vir jou ŉ lekker plekkie vir jou kampstoel of piekniekkombers. Die immergewilde groep Kaleidoskoop sorg vir die musiek voor die fliek, terwyl die kinders in die speelarea baljaar.
Ander bekendes uit die Afrikaanse rolprentbedryf sal ook tussen die films deur op die verhoog saamgesels oor die nostalgie van Afrikaanse flieks. Daar word vanjaar ook weer ŉ spesiale Maroela-toekenning oorhandig aan ŉ persoon wat diep spore in die Afrikaanse rolprentbedryf getrap het.
As jy nie lus is om ŉ mandjie te pak nie, kan jy heerlike eet- en drinkgoed soos pannekoek, kerrie-en-rys, biltong en koffie by stalletjies op die terrein koop. Vanjaar maak ons seker daar is ŉ groot verskeidenheid kosstalletjies sodat jy en jou gesin heel aand kan knibbel. ŉ Wynlandgoed sal sorg vir ŉ glas wyn waaraan jy kan teug terwyl die son ondergaan.
Maroela Media se nostalgiese Afrikaanse e-winkel, die Koöperasie, sal ook in lewende lywe daar wees, met allerlei eg Afrikaanse produkte sodat jy sommer nou al die hele familie se Kersinkopies kan doen – van T-hemde met die mooiste Afrikaanse woorde tot boereporselein-blikbekers en -borde, ketties, klimtolle, klapsoen-lipsalf en Afrikaanse yskasmagnete. Jy kan selfs vir jou ŉ snoesige Afrikaanse kombers kom koop as die luggie laataand begin knyp.
Koop sommer nou al vir jou familie en vriende kaartjies. Kom maak jou tuis by die grootste, lekkerste Afrikaanse buitelugfliek in die maanlig – soos net Maroela Media dit kan doen.
16:00 Musiek deur Kaleidoskoop
Khumba (alle ouderdomme)
Nul is nie niks nie (ouertoesig vir kinders jonger as 9)
Die Rebellie van Lafras Verwey (ouertoesig vir kinders jonger as 12)
Kaartjies kos R130 per volwassene en R60 per kind onder 10 jaar. Kinders onder 3 fliek gratis.
Bespreek nou jou kaartjies by Tixsa!
Jou kaartjie sluit toegang tot die Botaniese Tuin, vermaak en die drie rolprente in. Daar is ŉ veilige, gratis speelarea vir die kinders tot voor die eerste fliekvertoning.
Vir enige navrae aangaande die kaartjies, stuur gerus ‘n e-pos aan Tixsa – [email protected].
attooh! buitebioskoop Pretoria FM
Klink heerlik om weer te kan fliek soos in die ou dae.
Denise Hildebrandt · 1 jaar gelede
Kan julle nie bietjie dit sterk oorweeg om dalk te reis met julle konsep/idee. Ons hier in Ellisras sal baie graag op die Mogol Gholfklub se drivingrange so piekniek fliek wil hou insamewerking met julle. Dink asb bietjie daaroor! Die Bosvelders is uitgehonger vir so iets. Vir Altyd onder die Sterre was hier en ons het 1000 mense gehad wat dit bygewoon het. Hier is geen fliekteater naby ons nie………… Baie dankie
Fantasies. ..beslis daar
Naand wil graag hoor of julle sal belangstel in kettle corn by julle fliek aand .